Dequide lania nna diatteba Jesús daca attu ladu gue roꞌo indattoo gue Galilea,
nu teeguaba láni indattoo gue Tiberias.
Ixeru ca benni denocane cumu chi biláquinna ixe ca milagru runie reonie ca benni rani.
Jesús gopittebe lo ttu lhilhi.
Níaba udoe len ca biꞌini rudheti ca tisa ruleꞌe.
La lania guaba nua chi daa ribiga laní gue ca benni Israel,
lá Pascua.
Atti biláni Jesús de ya de re benni denocane nna ráttebe Felipe:
—¿Gala sayoꞌori ttaxtila qui go iyá ca benni deno-ni?
Aníaba re Felipe qui ilánie bittuca inná biꞌiniha,
cumu lee nna chiba yue bixa unie.
Felipe nna becabibi rábi:
—Gaxa niba belhiu gue chupa gayua ubisa sina lä aca ni qui iyoꞌo ttaxtila go ttuttu ca unná sa saroꞌo.
Attu biꞌini rudheti ca tisa ruleꞌe Jesús lá Andrés,
betsi Simón biꞌini láguaba Pedro,
ráttebabi Benniha:
—Ni ttu uncuiti du-ni denna gayu ttaxtila gue cebada,
a chupa belha nna,
ttiaca ¿gani unná go iyá ca benni seꞌe-ni?
Jesús ráttebe:
—Gualgási iyáxea ca benni seꞌe-na ebíacana.
Nianna,
bebíattebacana lo ixxiha cumu attulade ixxi anca nía.
Attiba tu gayu mil suntterba ca benni unbiyuu seꞌe len ca benni bebíaha.
Jesús bedaxxuttebe ca ttaxtilaha.
Dequide betee xquixaru leni Tata Do Iyyabaaha nna utidhittebe benniha gue iyába ca benni seꞌe nía.
Aníaguaba benie len ca belhaha.
Betebe nu uto iyárecha ca benni seꞌe nía bedaa belbaquinna.
Dequide chi belin ca benni nna rátteba Jesús ca biꞌini rudheti ca tisa ruleꞌe:
—Gualottupa iyárecha ca pedazu bexxa-na,
qui tsa bittubi tsia latti.
Riꞌitu nna bottupattebatu benni bexxaha.
Tsiꞌinu sumi bisá ca pedazu bexxa gue gayu ttaxtila gue cebadaha.
Atti biláni ca benni milagru beni Jesús,
ráttebacana:
—Gualíba Benniba nua profeta chi gaꞌana isía yies lo yu-ni.
Utedaabani Jesús rdaca ca nua echecane la fuerzaba qui aque nu rinnabia guecani nna,
dedhiattebe ttube attu libe axta lo lhilhiha.